Document ID: 31969L0464

Tarybos direktyva
1969 m. gruodžio 8 d.
dėl bulvių vėžio kontrolės
(69/464/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 ir 100 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę,
kadangi bulvių produkcija užima svarbią vietą Bendrijos žemės ūkyje;
kadangi dėl kenksmingų organizmų daromos žalos nuolat nukenčia bulvių derlius;
kadangi auginant bulves, pritaikius apsaugos priemones nuo tokių kenksmingų organizmų, ne tik būtų išlaikytas gamybinis našumas, bet ir padidėtų žemės ūkio produktyvumas;
kadangi, siekiant užkirsti kelią kenksmingų organizmų išplitimui kitose valstybėse narėse, apsaugos priemonės turėtų ribotą poveikį, jei tokie organizmai vienu metu metodiškai nebūtų kontroliuojami visoje Bendrijoje ir nebūtų užkirstas kelias jų plitimui;
kadangi vienas iš kenksmingiausių organizmų bulvėms yra Synchytriumendobioticum (Schilb.) Perc., sporinis bulvių vėžio sukėlėjas;
kadangi šios ligos atvejai pasitaikė keliose valstybėse narėse ir visoje Bendrijoje egzistuoja tam tikri nedideli infekcijos židiniai;
kadangi yra nuolatinis pavojus bulvių auginimui visoje Bendrijoje, jeigu nebus imtasi veiksmingų priemonių, kontroliuoti šią ligą ir užkirsti kelią jos plitimui;
kadangi, siekiant išnaikinti šį kenksmingą organizmą, reikia imtis būtiniausių priemonių visoje Bendrijoje; kadangi valstybės narės, jei reikia, privalo imtis papildomų arba griežtesnių priemonių;
kadangi kai kurioms minėtų organizmų rūšims atsparios bulvių veislės yra labai svarbios; kadangi jų panaudojimas, ypač apsauginėse juostose aplink užkrėstus plotus, turi ypatingą reikšmę; kadangi dėl bendrų interesų reikia spausdinti periodinius tokių veislių sąrašus;
kadangi, nustatant užkrėtimą ir veislių atsparumą, būtina taikyti valstybėms narėms priimtinus atitinkamus metodus,
PRIĖMĖ ŠIĄ DIREKTYVĄ:
1 straipsnis
Šia direktyva numatomos būtiniausios priemonės, kurių reikia imtis valstybėse narėse siekiant kontroliuoti bulvių vėžį ir užkirsti kelią šios sporinės ligos plitimui.
2 straipsnis
1. Užregistravus Synchytrium endobioticum (Schilb.) Perc., bulvių vėžio sukėlėją, valstybės narės, siekdamos užtikrinti aplinkinių laukų apsaugą, atskiria užkrėstą plotą ir pakankamai didelę apsauginę juostą.
2. Plotas laikomas užkrėstu, jei bulvių vėžio simptomai minėtame plote pastebimi bent ant vieno augalo.
3 straipsnis
Valstybės narės užtikrina, kad bulvių stiebagumbiai ir virkščios iš užkrėstų plotų būtų taip apdoroti, kad kenksmingas organizmas būtų sunaikintas. Jeigu neįmanoma nustatyti, kokioje vietoje buvo auginti užkrėsti stiebagumbiai arba virkščios, reikia apdoroti visą partiją, kurioje jie buvo rasti.
4 straipsnis
Valstybės narės imasi priemonių, kad užkrėstuose plotuose:
a) nebūtų auginamos bulvės;
b) nebūtų auginami, laikomi žemėje ar kitu būdu jokie augalai, skirti persodinti.
5 straipsnis
1. Valstybės narės imasi priemonių, kad apsauginėje juostoje galėtų būti auginamos tik tokios veislės bulvės, kurios yra atsparios užkrėstame plote aptiktam Synchytrium endobioticum.
2. Bulvių veislė yra laikoma atsparia Synchytrium endobioticum, jeigu į užkrėtimą šios rūšies ligos sukėlėju ji reaguoja nesukeldama pakartotinos infekcijos pavojaus.
6 straipsnis
Valstybės narės atšaukia priemones dėl bulvių vėžio kontrolės ar išplitimo, jeigu nėra daugiau aptikta Synchytrium endobioticum.
7 straipsnis
Valstybės narės draudžia laikyti Synchytrium endobioticum kultūras.
8 straipsnis
Valstybės narės mokslo, tyrimų ir selekcijos darbo tikslais gali leisti nesilaikyti 3, 4, 5 ir 7 straipsniuose paminėtų priemonių, jei tokios išlygos nepakenks bulvių vėžio kontrolei ir nesukels šios ligos paplitimo pavojaus.
9 straipsnis
Valstybės narės gali imtis papildomų arba griežtesnių priemonių, būtinų bulvių vėžiui kontroliuoti ar jo paplitimui užkirsti.
10 straipsnis
1. Kiekvienais metais iki sausio 1 d. valstybės narės pateikia Komisijai visų prekybai patvirtintų bulvių veislių, kurias oficialiai ištyrus nustatyta, kad jos atsparios Synchytrium endobioticum, sąrašą. Jos taip pat nurodo rūšis, kurioms tos veislės yra atsparios.
2. Komisija užtikrina, kad kiekvienais metais, pageidautina iki vasario 1 d., pagal iš valstybių narių gautą informaciją būtų atspausdintas atsparių veislių sąrašas.
11 straipsnis
Valstybės narės užtikrina, kad užkrėtimas Synchytrium endobioticum ir bulvių veislių atsparumas šiam organizmui būtų nustatyti valstybėms narėms priimtinais atitinkamais metodais.
12 straipsnis
Valstybės narės per dvejus metus nuo šios direktyvos paskelbimo dienos patvirtina priemones, būtinas, kad būtų laikomasi šios direktyvos, ir apie tai nedelsdamos informuoja Komisiją.
13 straipsnis
Ši direktyva skirta valstybėms narėms.
Priimta Briuselyje, 1969 m. gruodžio 8 d.

Labels: 20
17
6